בס"ד

**תופעת הדתל''ש – בירור ופתרון**

**אחד מעקרונות של התוכחה, שהיא תביא תועלת יותר מן ההפסד**

***ספר דברים פרק א' פסוק ג'***

"וַיְהִי בְּאַרְבָּעִים שָׁנָה בְּעַשְׁתֵּי עָשָׂר חֹדֶשׁ בְּאֶחָד לַחֹדֶשׁ דִּבֶּר משֶׁה אֶל בְּנֵי יִשְׂרָאֵל כְּכֹל אֲשֶׁר צִוָּה יְדֹוָד אֹתוֹ אֲלֵהֶם"

***רש"י -***

ויהי בארבעים שנה בעשתי עשר חדש באחד לחדש - מלמד שלא הוכיחן אלא סמוך למיתה ממי למד מיעקב **שלא הוכיח את בניו אלא סמוך למיתה**; אמר ראובן בני אני אומר לך מפני מה לא הוכחתיך כל השנים הללו, **כדי שלא תניחני ותלך ותדבק בעשו אחי**, ומפני ד' דברים אין מוכיחין את האדם אלא סמוך למיתה כדי שלא יהא מוכיחו וחוזר ומוכיחו ושלא יהא חבירו רואהו ומתבייש ממנו כו' כדאיתא בספרי וכן יהושע לא הוכיח את ישראל אלא סמוך למיתה וכן שמואל שנאמר הנני ענו בי וכן דוד את שלמה בנו:

**אהבת התוכחה – הרצון של קבלת התיקון**

אבות דרבי נתן פרק תשעה ועשרים

יש לך חבירים מקצתן מוכיחין אותך ומקצתן משבחין אותך **אהוב את המוכיחך ושנא את המשבחך מפני שמוכיחך מביאך לחיי העולם הבא והמשבחך מוציאך מן העולם**. הוא היה אומר בכל מקום שאדם הולך לבו הולך. עומד לבו עומד. יושב דברים מיושבים כנגדו:

***מסכת ערכין דף טז' ע"ב***

ואמר רבי יוחנן בן נורי: **מעיד אני עלי שמים וארץ שהרבה פעמים לקה עקיבא על ידי** שהייתי קובל עליו לפני רבן גמליאל **וכל שכן שהוספתי בו אהבה** לקיים מה שנאמר: "אל תוכח לץ פן ישנאך הוכח לחכם ויאהבך".

***אהבתו של האדם לחברו מתבטאת דווקא בתוכחות שהוא מוכיחו על מעשיו ולא בהתחנפות אליו כי בעניין זה הוא מיישר אורחותיו בעולם הזה ובכך הוא מבטא את אהבתו אליו***

***משלי פרק כז' פסוק ו'***

"נאמנים **פצעי אוהב** ונעתרות נשיקות שונא"

***מצודת דוד -***

ד"ה נאמנים - **האוהב הפוצע לאהובו למען יישר לכת הנה, הפצעים הם נאמנים המה כי עשו שליחותם והועילו לזה כי בעבורם ייטיב דרכו** אבל מן השונא אפי' הנשיקות מרובות המה והנם למשא הואיל ואין בהם תועלת:

***תלמוד בבלי מסכת תמיד דף כח' ע"א***

תניא רבי אומר איזו היא דרך ישרה שיבור לו האדם? **יאהב את התוכחות**, שכל זמן שתוכחות בעולם **נחת רוח** באה לעולם, **טובה וברכה** באין לעולם ורעה מסתלקת מן העולם שנאמר: "ולמוכיחים **ינעם** ועליהם תבא **ברכת טוב**"(משלי כד/כה)

***מדרש רבה בראשית פרשה נד' פסקה ג'***

והוכיח אברהם את אבימלך וגו' - א"ר יוסי בר חנינא **התוכחת מביאה לידי אהבה** שנאמר:

"הוכח לחכם ויאהבך"(משלי ט/ח), היא דעתיה דרבי יוסי בר חנינא דאמר; **כל אהבה שאין עמה תוכחה אינה אהבה.** אמר ריש לקיש **תוכחה מביאה לידי שלום "**והוכיח אברהם את אבימלך" (בראשית כא/כה) היא דעתיה דאמר כל שלום שאין עמו תוכחה אינו שלום

**תוכחה מגולה מתוך באהבה מסותרת**

***ספר משלי פרק כז' פסוק ה'***

"טוֹבָה תּוֹכַחַת מְגֻלָּה **מֵ**אַהֲבָה מְסֻתָּרֶת"

והיו אף שפרשו ברוח זו את האות מ' שבמילה "מאהבה", לא כ-מ' היתרון, אלא כ-מ' של מתוך, היינו, טובה תוכחה מגולה **הנובעת מתוך** אהבה נסתרת (הרב חנן פורת זצ"ל, מתוך 'מעט מן האור' על ספר בראשית)

בספר משלי (פרק ט' פסוק ח') כתוב:

**"אל תוכח לץ פן ישנאך; הוכח לחכם ויאהבך"**

ביאור מעמיק יותר כתב רבנו **השל''ה הקדוש** (שחי לפני כ-300 שנה). הוא מסביר שכוונת הפסוק היא ללמד אותנו איך להוכיח, מהו האופן הנכון לבצע מלאכה קשה זו.

**"אל תוכח לץ פן ישנאך"** - אל תאמר לאדם כשאתה מוכיח אותו כמה הוא **לץ**, כמה הוא רע, עד היכן מגיעה מידת הכישלון והטיפשות שלו.

"**פן ישנאך"**- צורת תוכחה שכזו רק תגביר שנאה, כי אין מי שמעוניין שידגישו בפניו את החסרונות שלו.

מה כן"**הוכח לחכם ויאהבך"?** - אמור דברים בנוסח שכזה: 'הרי אני מכיר אותך לא מהיום, אתה אדם חכם ומוצלח. בכל שטחי החיים אתה דווקא נוהג בפקחות ויעילות; ודווקא בגלל זה אני רוצה להעיר את תשומת לבך לתחום אחד בו ההנהגה שלך איננה ברמה של חכמה שהייתי מצפה, בתחום זה וזה, ושם צריך עדיין מעט לשפר. האומר תוכחה בנוסח שכזה – **"ויאהבך",** מגביר את האהבה בינו לבין חברו. אדרבה, ישמח השומע להיטיב את דרכו, ויודע הוא שהאדם שמוכיח אותו חושב עליו דברים טובים ומעלות מיוחדות. זה בהחלט מגביר אהבה, וראויים דברים אלו להיאמר.

**יכולת העמקה בנשמתו של הדור הצעיר בימינו - הראי"ה קוק, מאמר הדור, עמ' ק"י-קי"א**

|  |  |
| --- | --- |
| כְּשֶׁהַדּוֹר הוּא שָׁפֵל, כְּשֶׁמּוּסָרוֹ הָעַצְמִי הוּא נִשְׁחָת, כְּשֶׁמֻּשְּׂגֵי הַצֶּדֶק וְהַיֹּשֶׁר הַטִּבְעִי אֵינָם מְפֻתָּחִים בּוֹ כָּרָאוּי, אֵין הַמַּחְשָׁבָה פּוֹעֶלֶת עָלָיו לֹא לְטוֹבָה וְלֹא לְרָעָה, אוֹ פּוֹעֶלֶת פְּעֻלָּה חֲלוּשָׁה. **אֲבָל כֵּיוָן שֶׁהוּא מִתְעַלֶּה, כֵּיוָן שֶׁהוּא מַרְגִּישׁ בְּקִרְבּוֹ אֲצִילוּת וַעֲדִינוּת נְטִיָּה חֲזָקָה לְהַשְׂכִּיל וּלְהֵטִיב וְהַכָּרָה פְּנִימִית בְּהַרְבֵּה נְתִיבוֹת וּדְרָכִים שֶׁל אוֹרְחוֹת הַחַיִּים, אע"פ שֶׁאֵינָם גְּמוּרִים וּמְשֻׁכְלָלִים, מִכָּל מָקוֹם הֲרֵי הוּא כְּבָר צָמֵא לְמַחְשָׁבָה וְהִגָּיוֹן,** וְעִם זֶה גַּם לְרֶגֶשׁ יֹשֶׁר שָׁמֵן וְרָטֹב, רַעְנָן וָחַי. אָמְנָם בַּמְּסִבּוֹת הַקְּדוּמוֹת, מִצַּד הַתְּכוּנָה, שֶׁהַלִּמּוּד הַתּוֹרָנִי, הַמּוּסָרִי וְהַמַּעֲשִׂי, הָיָה מֻרְגָּל לִהְיוֹת לָבוּשׁ בָּהּ בַּיָּמִים שֶׁעָבְרוּ, בְּאוֹתָם הַיָּמִים בִּכְלָלוֹ עוֹד לֹא הָיָה כְּלָלוּת הַדּוֹר מֻכְשָׁר לַדְּמוּת שֶׁהוּא רָאוּי לִשְׁאִיפוֹת גְּדוֹלוֹת, וְכָל תַּחְלוּאָיו הַמּוּסָרִיִּים הָיוּ יְכוֹלִים לְהִתְכַּנֵּס רַק בְּאֵיזוֹ שִׁפְלוּת שֶׁל תַּאֲוָה מֵאֵיזֶה סוּג שֶׁהִיא. – וְעַכְשָׁו הַכְּלָל נִתְרוֹמֵם עַל חֶשְׁבּוֹנָם שֶׁל הָאִישִׁים הַפְּרָטִיִּים, שֶׁזֶּהוּ בִּכְלָל מַהֲלַךְ הַתּוֹלָדָה הָאֱנוֹשִׁית.בְּרֻבֵּי תְּקוּפוֹת הַהִיסְטוֹרְיָה אֲנַחְנוּ מוֹצְאִים חֲכָמִים נַעֲלִים גְּדוֹלֵי רוּחַ בַּדּוֹרוֹת הָרִאשׁוֹנִים, שֶׁאָנוּ מִשְׁתָּאִים עַל גָּדְלָם וְעֹז רוּחָם, אֲבָל הַכְּלָל הוּא הָיָה נָתוּן בְּשֵׁפֶל הַמַּצָּב, בֵּין בְּדַעַת בֵּין בְּמוּסָר, אֱמֶת כִּי נַעֲלֶה מִכָּל הָמוֹן הָיָה הֲמוֹן עַמֵּנוּ מִצַּד הַקְּדֻשָּׁה הָאֱלֹהִית הַחוֹפֶפֶת עָלָיו, וַיִּהְיֶה לְנֵס. בַּדּוֹרוֹת הָאַחֲרוֹנִים הִתְחִילוּ הָעֲנָקִים לְהִתְמַעֵט וְהַכְּלָל הוֹלֵךְ וּמִתְעַלֶּה. בְּעַמֵּנוּ נִתְמַעֲטוּ הַבּוּרִים, וּלְעֻמָּתָם נִתְמַעֲטוּ וְהֻקְטְנוּ הַגְּאוֹנִים וְהַצַּדִּיקִים. בַּתְּקוּפָה הַנִּמְהָרָה שֶׁל עַכְשָׁו הַדָּבָר בּוֹלֵט לִמְאֹד, **וְזֹאת הָעֲלִיָּה שֶׁל הַכְּלָל הַהֲמוֹנִי הֵסֵבָּה ג"כ - גם כן - יְרִידָה, שֶׁהַדּוֹר שֶׁהוּא מוֹצֵא אֶת כָּל מַה שֶׁהוּא שׁוֹמֵעַ וְרוֹאֶה מֵהוֹרִים וּמוֹרִים קָטָן מֵעֶרְכּוֹ, אָז מוּסָרָם אֵינוֹ לוֹקֵחַ אֶת לְבָבוֹ וְאֵינוֹ מַשְׁבִּיר אֶת צִמְאוֹנוֹ. וְגַם אֵינוֹ מֵטִיל עָלָיו שׁוּם אֵימָה וָפַחַד, שֶׁכְּבָר הִתְעַלָּה בִּתְכוּנָתוֹ מִלִּהְיוֹת מַעֲמִיד אוֹפִי לְחַיָּיו מִפְּנֵי בְּרִיחָה מִפַּחַד אֵיזֶה שֶׁהָיָה, בֵּין מוּחָשִׁי בֵּין צִיּוּרִי, בֵּין חוֹמְרִי בֵּין רוּחָנִי**. הַצָּרוֹת וְהַתְּלָאוֹת הַנּוֹרָאוֹת עָשׂוּהוּ לְנֻקְשֶׁה וָעַז, עַד שֶׁכָּל בַּלָּהוֹת וּפְחָדִים לֹא יְזַעְזְעוּהוּ. הוּא מֻכְשָׁר רַק לְהִתְרוֹמֵם, לָלֶכֶת בְּאוֹרַח חַיִּים הַהוֹלֶכֶת לְמַעְלָה לְמַשְׂכִּיל אֲבָל לֹא יוּכַל גַּם אִם יִרְצֶה לִהְיוֹת כָּפוּף וְשָׁחוּחַ, נוֹשֵׂא עֹל וְנֵטֶל, אֲשֶׁר לֹא יוּכַל לִמְצֹא בְּתוֹכוֹ רֹשֶׁם שֶׁל אוֹר חַיִּים, לְדֵעָה וָרֶגֶשׁ; **הוּא לֹא יוּכַל לָשׁוּב מִיִּרְאָה, אֲבָל מְאֹד מֻכְשָׁר הוּא לָשׁוּב מֵאַהֲבָה שֶׁיִּרְאַת הָרוֹמְמוּת תִּתְחַבֵּר עִמָּהּ.** בְּפֹעַל עוֹד לֹא הוֹצִיא שׁוּם דָּבָר לְמַעֲשֵׂהוּ דּוֹרֵנוּ הַנִּרְעָשׁ. אֲבָל בְּכֹחַ יֵשׁ לוֹ רַב. דּוֹר כָּזֶה הַיּוֹצֵא לַהֲרֹג, בְּעֹז נֶפֶשׁ, בִּשְׁבִיל מַטָּרוֹת שֶׁהֵן נִשְׂגָּבוֹת לְפִי דֵּעוֹ, וְחֵלֶק רָשׁוּם מִמֶּנּוּ רַק מִצַּד רֶגֶשׁ הַיֹּשֶׁר, הַצֶּדֶק וְהַמַּדָּע שֶׁבְּקִרְבּוֹ, לֹא יוּכַל לִהְיוֹת שָׁפֵל, אֲפִלּוּ אִם הַמַּטָּרוֹת הֵן לְגַמְרֵי מֻטְעוֹת, אֲבָל רוּחוֹ הוּא נִשְׂגָּב, גָּדוֹל וְאַדִּיר. **וְדוֹר בַּעַל רוּחַ גָּדוֹל חָפֵץ וּמֻכְרָח לַחְפֹּץ, בְּכָל מָקוֹם שֶׁהוּא פּוֹנֶה, לִשְׁמֹעַ דְּבָרִים גְּדוֹלִים. וְעִקֵַּר הַגְּדֻלָּה שֶׁל הַדְּבָרִים הוּא שֶׁיִּהְיוּ מְסֻיָּמִים וּמְבֹרָרִים, עִם גָּדְלָם רָחְבָּם וְהֶקֵּפָם.** הַמַּטָּרוֹת הַיּוֹתֵר פְּנִימִיּוֹת, שֶׁהַשַּׁרְשֶׁרֶת שֶׁל כָּל הַחַיִּים הַמּוּסָרִיִּים, הַדָּתִיִּים וְהַלְּאֻמִּיִּים, וְכָל הַתָּלוּי בָּהֶם, אֲחוּזָה בָּהֶן, תִּהְיֶינָה מְבֹרָרוֹת לְפָנָיו, עַד כַּמָּה שֶׁהוּא יָכוֹל לְשַׁעֵר וְעַד כַּמָּה שֶׁכֹּחַ בֵּרוּרוֹ יָכוֹל לְהַגִּיעַ. |  |